**cred că am murit**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

de nenumărate ori

pentru că iluzia acestei vieți

nu are noimă

sunt mult mai viu

atunci când visez

în lumile de acolo

există o logică

mă simt împăcat

cel mai greu

mi se pare a ști

cine pe cine visează

eu cel fără noimă

pe cel împăcat

sau invers?

e dificil de răspuns

când ți se pare

că ești doar carne

frumos ambalată

și că foamea

e principala necesitate

când cei doi ochi

sunt mult mai deschiși

decât cel de-al treilea

care așteaptă

doar închiderea celorlalți

pentru a se trezi

de aceea vă spun

eu cred că am murit

de nenumărate ori

și de multe ori

am fost îngropat

moartea e un spectacol

are nevoie de repetiții

poate chiar acum

un eu inutil

e dus spre o îngropare

iar un alt eu

dintr-un vis împăciuitor

semnează acest poem

de undeva unde

nu există trupuri